《送赵简叔满秩归闽》
宋代·孙应时

四海从游总弟昆，年来谁复似王孙。
真情每向急难见，高义殊非薄俗论。
入眼云烟归翰墨，满怀风月寄琴樽。
三年丛枳劳栖凤，万里夫池合化鹍。
官达於君何足道，心期令我已忘言。
相思驿路梅花发，应倩清诗写梦魂。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。